Asia C-250/07

Euroopan yhteisöjen komissio

vastaan

Helleenien tasavalta

”Jäsenyysvelvoitteiden noudattamatta jättäminen — Direktiivi 93/38/ETY — Vesi- ja energiahuollon, liikenteen ja teletoiminnan alan julkiset hankinnat — Hankintaa koskevan sopimuksen tekeminen ilman ennalta esitettyä tarjouskilpailukutsua — Edellytykset — Tarjouksen hylkäämisperusteiden ilmoittaminen — Määräaika”

Julkisasiamies M. Poiares Maduron ratkaisuehdotus 17.12.2008 I ‐ 4373

Yhteisöjen tuomioistuimen tuomio (ensimmäinen jaosto) 4.6.2009 I ‐ 4385

Tuomion tiivistelmä

Poikkeuksina julkisia hankintoja koskevien sopimusten tekomenettelyä koskeviin sääntöihin vesi- ja energiahuollon, liikenteen ja teletoiminnan alan hankintoja koskevien sopimusten tekomenettelyjen yhteensovittamisesta annetun direktiivin 93/38, sellaisena kuin se on muutettuna direktiivillä 2001/78, 20 artiklan 2 kohdan c ja d alakohdan säännöksiä on tulkittava suppeasti ja todistustaakka on sillä, joka haluaa vedota niihin. Sikäli kuin direktiivin 93/38 20 artiklan 1 ja 2 kohdasta yhdessä tarkasteltuina ilmenee, että jälkimmäinen näistä kohdista on ensimmäiseen verrattuna poikkeus, koska siinä säädetään esimerkkitapauksista, joissa hankintayksikkö voi turvautua hankintamenettelyyn, joka ei sisällä ennalta esitettyä tarjouskilpailukutsua, on katsottava, että paitsi että kyseisen direktiivin 20 artiklan 2 kohdan c ja d alakohdan säännöksiä on tulkittava suppeasti myös kaikkia muita tämän 20 artiklan 2 kohdan säännöksiä on tulkittava suppeasti. (ks. 34 ja 35 kohta)

Tarjoukset, jotka eivät ole hankintayksikön vahvistamien teknisten eritelmien, jotka perustuvat kansallisiin ja yhteisön ympäristönsuojelun alan säädöksiin, mukaisia, on luokiteltava vesi- ja energiahuollon, liikenteen ja teletoiminnan alan hankintoja koskevien sopimusten tekomenettelyjen yhteensovittamisesta annetun direktiivin 93/38, sellaisena kuin se on muutettuna direktiivillä 2001/78, 20 artiklan 2 kohdan a alakohdassa tarkoitetulla tavalla ”sopimattomiksi”. Tällaisia eritelmiä on nimittäin pidettävä välttämättöminä tekijöinä, jotta laitokset, joiden toimittaminen ja käyttöönotto ovat sopimuksen kohteena, mahdollistavat sen, että hankintayksikkö voi saavuttaa tavoitteet, jotka sille on laeissa tai asetuksissa asetettu. Koska se, että esitetyt tarjoukset eivät ole tällaisten eritelmien mukaisia, estää hankintayksikköä toteuttamasta asianmukaisesti hanketta, jota varten tarjouspyyntömenettely on aloitettu, tämä eroavaisuus ei ole pelkkä epätarkkuus tai yksityiskohta, vaan on päinvastoin katsottava, että sen vuoksi kyseiset tarjoukset eivät voi täyttää hankintayksikön tarpeita. (ks. 42–44 kohta)

Sopimuksen alkuperäisen ehdon muuttamista voidaan pitää vesi- ja energiahuollon, liikenteen ja teletoiminnan alan hankintoja koskevien sopimusten tekomenettelyjen yhteensovittamisesta annetun direktiivin 93/38, sellaisena kuin se on muutettuna direktiivillä 2001/78, 20 artiklan 2 kohdan a alakohdassa tarkoitetulla tavalla olennaisena muun muassa, kun muutetun ehdon vuoksi olisi ollut mahdollista katsoa, että ennalta esitetyn tarjouskilpailukutsun sisältäneessä menettelyssä esitetyt tarjoukset olivat sopivia, tai sen vuoksi muut tarjoajat kuin alkuperäiseen menettelyyn osallistuneet olisivat voineet esittää tarjouksia, jos kyseinen ehto olisi esiintynyt alkuperäisessä hankintamenettelyssä. Tämän osalta sitä, että tarjoajien on uudessa hankintamenettelyssä, joka ei sisällä ennalta esitettyä tarjouskilpailukutsua, itse vastattava korjauskustannuksista, jotka liittyvät teknisiin poikkeamiin hankintayksikön asettamista teknisistä eritelmistä, ei voida pitää uutena velvoitteena, vaikka ennalta esitetyn tarjouskilpailukutsun sisältäneessä menettelyssä tietyt poikkeamat hankintaviranomaisen asettamiin teknisiin eritelmiin voitiin sallia ja vaikka näiden poikkeamien korjaamisesta aiheutuvat kustannukset voitiin jättää tarjoajien vastattaviksi. (ks. 52 ja 56 kohta)